
Épületen belüli helymeghatározás

A dolgozatom célja az épületen belüli helymeghatározásra alkalmas technológiák megismerése és különböző szempontokból való összehasonlítása. Napjainkban ezen technológiák pontossága pár métertől pár centiméter pontosságig is terjedhet.
A hadászatban és a rendészetben is fontos a minél naprakészebb, fejlettebb technológiáknak a használata. A dolgozatomban bemutatásra kerülnek a helymeghatározásra alkalmas technológiák és ezeknek az esetleges felhasználási szerepe ezeken a területeken.
Mindennapi felhasználhatóság szempontjából is létjogosultsággal rendelkezik egy ilyen rendszer üzemeltetése. Széles felhasználási körrel rendelkezhetne civil és vállalati szektorban. Ennek elterjedése új utakat fog majd megnyitni a rendőri beavatkozó egységek esetében. A TDK dolgozatom során ezeket rövid példákon keresztül szemléltetni fogom.
Kutatásom során egy beltéri helymeghatározásra alkalmas technológia kiválasztását végzem el adott szempontok alapján, előnyök és hátrányok részletes vizsgálatával.
A választott technológiát a gyakorlatban is kipróbálva munkám során kialakítok egy beltéri helymeghatározásra alkalmas tesztelési környezetet, ami tartalmazza a különböző konfigurálási lehetőségeket, mint például az általános pontosság megbecslését. Emellett a helymeghatározás objektív paramétereit és eredményeit a felhasználó számára meg is szeretném jeleníteni. A mért adatok feldolgozásához egy olyan programot alakítok ki, ami grafikusan jeleníti meg az eredményeket és emellett a kapott adatok alapján megbecsüli az eszköz adott konfigurációjában való precizitását. A mérési eredményekkel kapcsolatos vizsgálataimat és elemzéseimet a dolgozatomban részletesen bemutatom.



